Манучеҳр Шарифзода

Манучеҳр Шарифзода (Шарифзода Манучеҳр Муртазо; зод. 20 майи 1978, Душанбе, ҶШС Тоҷикистон) — ходими давлатӣ ва фарҳангии Тоҷикистон, директори Муассисаи давлатии «Театри миллӣ» (аз 2026), узви Иттифоқи композиторони Тоҷикистон ва Иттифоқи ходимони театрии Тоҷикистон.

 Зиндагинома 
Манучеҳр Шарифзода 20 майи соли 1978 дар шаҳри Душанбе дар хонадони зиёӣ ба дунё омадааст. Соли 2002 Донишкадаи давлатии санъати Тоҷикистонро бо ихтисоси «иқтисоддон, менеҷер дар соҳаи иқтисод ва идоракунии муассисаҳои иҷтимоӣ-фарҳангӣ» ва соли 2019 магистратураи Донишгоҳи славянии Русияву Тоҷикистонро бо ихтисоси ҳуқуқшинос хатм кардааст.

 Зиндагии шахсӣ 
Оиладор, соҳиби 4 фарзанд мебошад.

 Корнома 
Фаъолияти кориашро солҳои 1994—1995 дар Донишгоҳи тиббии Тоҷикистон ба номи Абӯалӣ ибни Сино ба ҳайси лабарант  оғоз намуда, солҳои 1996—1997 ҳамчун корманд дар намояндагии ширкати турки «Илк Умут» ва «Оримекс» дар Федератсияи Русия, дар солҳои 1997—2002 дар Мактаб-интернати миёнаи махсуси санъати ҷумҳуриявӣ ба номи Миратулло Атоев ба ҳайси мураббӣ, сипас  солҳои 2002—2003 муовини директор оид ба корҳои тарбиявии мактаб-интернат кор кардааст. Аз соли 2007 дар Театри давлатии академии опера ва балет дар вазифаҳои муҳандиси таъминоти модди-техникӣ, сариқтисодчӣ фаъолият дошта аз соли 2010—2015 муовини аввали директори театр ва аз соли 2015—2020 дар вазифаи директори Театри давлатии академии опера ва балети ба номи Садриддин Айнӣ кору фаъолият намудааст.

Манучеҳр Шарифзода бо Қарори Ҳукумати Ҷумҳурии Тоҷикистон №356 аз 18 июни соли 2020 муовини вазири фарҳанги Ҷумҳурии Тоҷикистон таъйин шуда то 7 январи 2026 ин вазифаро ба уҳда дошт.

Аз 7 январи соли 2026 бо Амри Президенти Ҷумҳурии Тоҷикистон № АП-958 директори Муассисаи давлатии «Театри миллӣ»-и Дастгоҳи иҷроияи Президенти Ҷумҳурии Тоҷикистон таъйин шудааст.

 Фаъолияти эҷодӣ ва роҳбарӣ 
Дар давраи роҳбарии ӯ дар Театри опера ва балет (2015—2020) чандин  асарҳои классикӣ ва миллӣ эҳё ва саҳнавӣ шуданд: аз қабили операҳои «Хонум пик», «Евгений Онегин», «Иоланта», опереттаи «Моткаи карамашшоқ» ва  балетҳои «Нозанини хуфта» ва «Щелкунчик»-и П. И. Чайковский, операи «Хусрав ва Ширин»-и А. Мусозода, намоиши бачагонаи «Ҳангома дар ҷангал»-и А. Мусозода, оперреттаи «Найрангхои Майсара»-и С. Юдаков, балети «Зол ва Рӯдоба» -и Ш. Ашӯров, балети «Фаввораи Боғчасарой»-и Б. Асафьев ва ғайра.

Манучеҳр Шарифзода ҳамчун муовини вазир дар самти таҳкими сифати таълим дар муассисаҳои фарҳангӣ, сохтмон ва таъмири биноҳои соҳа ва ҳифзи ёдгориҳои таърихӣ саҳми назаррас гузоштааст.

 Ҷоизаҳо 
Барои фаъолияти пурсамар бо медал ва унвонҳои зерин қадр шудааст:

 Медали «Хидмати шоиста» (2018);
 Аълочии фарҳанги Ҷумҳурии Тоҷикистон (2007);
 Аълочии матбуоти Ҷумҳурии Тоҷикистон (2017);
 Аълочии маориф ва илми Ҷумҳурии Тоҷикистон (2018);
 Аълочии телевизион ва радиои Тоҷикистон (2020);
 Аълочии меҳнат, муҳоҷират ва шуғли аҳолии Ҷумҳурии Тоҷикистон (2023);
 Аълочии ифтихории соҳаи таҳсилоти ибтидоӣ ва миёнаи касбии Тоҷикистон (2025).

 Эзоҳ